b'\n_START_ARTICLE_\nVulkanska bre\xc4\x8da\n_START_PARAGRAPH_\nVulkanska bre\xc4\x8da je vrsta piroklasti\xc4\x8dne stijene. Izbacuje ju vulkan za vrijeme erupcije._NEWLINE_Autoklasti\xc4\x8dne naslage. Kad vulkanska lava te\xc4\x8de, postupno se hladi, a na povr\xc5\xa1ini se stvara kora koja razlamanjem daje bre\xc4\x8du. Autobre\xc4\x8diranjem bre\xc4\x8da iz samih lava nastaju vulkanogene stijene. Ako je u proksimalnijim dijelovima toka, bre\xc4\x8da se nalazi na povr\xc5\xa1ini. Tad je u bazi masivnog sloja lave. Ako je u distalnim dijelovima toka, \xc4\x8ditav tok mo\xc5\xbee biti tok bre\xc4\x8de._NEWLINE_Vulkanska bre\xc4\x8da u granulometrijskoj klasifikaciji tefre jest vulkanoklasti\xc4\x8dni sediment \xc4\x8dija je veli\xc4\x8dina \xc4\x8destica ve\xc4\x87a od 64 mm. Ako se radi o "bombama", to su vulkanoklasti\xc4\x8dne \xc4\x8destice (tefra) izba\xc4\x8dene u teku\xc4\x87em stanju i kad do\xc4\x91e do faze vulkanoklasti\xc4\x8dnih sedimenata, radi se o aglomeratima. Ako se radi o "blokovima", to su vulkanoklasti\xc4\x8dne \xc4\x8destice (tefra) izba\xc4\x8dene u krutom stanju i kad do\xc4\x91e do vulkanoklasti\xc4\x8dnih sedimenata radi se o bre\xc4\x8di. Ako je tefra manja od 64 mm a ve\xc4\x87a od 2 mm, radi se o \xc4\x8desticama lapilima, a sedimente nazivamo lapilit. Jo\xc5\xa1 manje \xc4\x8destice i veli\xc4\x8dinom pripadaju\xc4\x87i im sedimenti su krupnozrnati pepeo i vulkanski pje\xc5\xa1\xc4\x8denjak te sitnozrnati pepeo i vulkanski muljnjak._NEWLINE_Vulkanska je bre\xc4\x8da jedna od skupina konglomerata zvanih bre\xc4\x8da, kojima je zajedni\xc4\x8dko da su im \xc4\x8destice ve\xc4\x87e od 2 mm i uglate. Ostali oblici su rasjedna bre\xc4\x8da, borana bre\xc4\x8da, bre\xc4\x8da sklona klizanju, talus bre\xc4\x8da.'